EVROPSKA KOMISIJA Bruselj, 24.4.2015 JOIN(2015) 12 final SKUPNO POROČILO EVROPSKEMU PARLAMENTU IN SVETU Posebno upravno območje Hongkong: letno poročilo za leto 2014



Povzetek Evropska unija (v nadaljnjem besedilu: EU) in njene države članice od izročitve Hongkonga Ljudski republiki Kitajski leta 1997 pozorno spremljajo politični in gospodarski razvoj v Posebnem upravnem območju Hongkong (v nadaljnjem besedilu: PUO Hongkong) v skladu z načelom „ena država, dva sistema“. Skladno z zavezo Evropskemu parlamentu iz leta 1997 se izdaja letno poročilo o napredku Hongkonga. To je sedemnajsto poročilo, ki zajema razvoj v letu 2014. EU upošteva politiko „ena Kitajska“ ter podpira načelo „ena država, dva sistema“ in njegovo izvajanje. EU je prepričana, da se je načelo „ena država, dva sistema“ ne glede na izzive leta 2014 še naprej uspešno izvajalo v korist Hongkonga, celotne Kitajske in mednarodne skupnosti. Pravosodje je še naprej izkazovalo svojo neodvisnost in dosledno upoštevanje predpisanega postopka. Med obsežno kampanjo o državljanski nepokorščini je pravna država ostala vodilno načelo vlade, gospodarskih subjektov in prebivalstva na splošno. Protikorupcijski ukrepi so ostali strogi, kot dokazujejo obsodba dveh pomembnih osebnosti in pozitivni kazalniki dobrega upravljanja. Z izjemo dveh primerov je bilo ravnanje policije med trimesečnimi uličnimi protesti za demokracijo korektno, uporaba sile pa sorazmerna. Ohranila se je svoboda medijev, čeprav so napadi na predstavnike medijev postajali vse bolj skrb zbujajoči. Gospodarski sistem, ki temelji na prostem trgu, se je še naprej uspešno izvajal, pri čemer je Hongkong ostal konkurenčno mednarodno poslovno središče in glavno vozlišče za poslovanje s celinsko Kitajsko. Hongkong je v ključni fazi demokratičnega razvoja, s protesti ter še več razdvojenimi in ostrimi razpravami kot kdaj koli prej, ki kažejo na politične in socialno-ekonomske razlike. EU znova poudarja svojo zavezo, da bo v Hongkongu okrepila demokracijo, vključno s pravno državo, neodvisnostjo pravosodja, temeljnimi svoboščinami in pravicami, preglednostjo ter svobodo obveščanja in izražanja. EU kot deležnik v prihodnosti Hongkonga in v skladu z njegovo ustavo podpira uvedbo splošne volilne pravice za volitve glavnega upravitelja leta 2017 in zakonodajnega sveta do leta 2020. Podpira tudi željo prebivalcev Hongkonga po visoki stopnji političnega sodelovanja in resnični možnosti izbire glavnega upravitelja na volitvah leta 2017 in pozneje. Odgovorna vlada prispeva k stabilnosti in blaginji, pomaga zaščititi temeljne pravice in svoboščine ter si prizadeva za ohranitev položaja in konkurenčnosti Hongkonga kot ključnega mednarodnega poslovnega središča. Splošna volilna pravica bi vladi zagotovila večjo podporo javnosti ter legitimnost pri doseganju gospodarskih ciljev in reševanju socialnih izzivov Hongkonga. EU upa, da bo lahko Hongkong na podlagi konstruktivne razprave pravočasno sklenil sporazum o demokratičnem, pravičnem, odprtem in preglednem volilnem sistemu. EU tudi upa, da se bo zatem takoj začel postopek za uvedbo splošne volilne pravice za izvolitev vseh članov zakonodajnega sveta leta 2020. Medtem ko EU spoštuje načelo suverenosti, je pripravljena sodelovati pri vprašanjih v zvezi z volilno reformo, vključno z medparlamentarnimi izmenjavami in izmenjavo praktičnih izkušenj na področju demokratičnega razvoja. Politični razvoj Uvedba splošne volilne pravice za volitve glavnega upravitelja leta 2017 je še vedno glavno nacionalno vprašanje Hongkonga. V skladu z ustavo PUO Hongkong je treba v zvezi z glavnim upraviteljem in zakonodajnim svetom izvesti ustavni postopek v petih korakih. Vlada PUO je prvi korak naredila 15. julija 2014, ko je glavni upravitelj Leung Chun-ying kitajskemu Stalnemu odboru Nacionalnega ljudskega kongresa (v nadaljnjem besedilu: NPCSC) predložil poročilo, v katerem je predlagal reformo sistema za volitve glavnega upravitelja. Predlog je temeljil na petmesečnem javnem posvetovanju, na podlagi katerega je bilo oblikovanih 124 700 pisnih predlogov. Glede na poročilo glavnega upravitelja je bila glavna točka razprave imenovanje kandidatov. Predlagal je, naj kandidate imenuje 1 200-članski odbor za imenovanje, kot je določeno v ustavi. Zavrnil je možnost imenovanja s strani državljanov ali političnih strank, ki jo zagovarjajo opozicijske pandemokratične stranke, ki so navedle, da imenovanje s strani odbora ne izpolnjuje demokratičnih standardov in da bi se tako uspešno izločili pandemokratični kandidati. Po javnem posvetovanju je skupina civilne družbe „Occupy Central with Love and Peace“ organizirala neuradni referendum, ki je potekal od 20. do 29. junija. Udeležilo se ga je skoraj 800 000 ljudi, kar je močno preseglo pričakovanja, pri čemer je velika večina podprla imenovanje kandidatov s strani državljanov in političnih strank. Avgusta je provladna skupina civilne družbe „Alliance for Peace and Democracy“ zbrala 1,5 milijona podpisov zoper kampanjo „Occupy Central“ in v podporo vladi; med podpisniki so bili glavni upravitelj Leung Chun-ying in drugi visoki uradniki. Razpravo je dodatno spodbudila objava bele knjige, ki jo je kitajski državni svet objavil 10. junija 2014, z naslovom „The Practice of the ‚One Country, Two Systems‘ Policy in the Hong Kong SAR“ (Izvajanje politike „ena država, dva sistema“ v PUO Hongkong). V beli knjigi je poudarjeno, da je visoka stopnja avtonomnosti Hongkonga pod oblastjo centralne vlade, ki ima polna pooblastila za vladanje PUO, ter navedena potreba po zaščiti interesov Kitajske na področju suverenosti, varnosti in razvoja. V njej je navedeno še, da je „ljubezen do države“ osnovna politična zahteva za hongkonške uslužbence, vključno s sodniki in drugim pravosodnim osebjem. Čeprav so predstavniki centralne vlade trdili, da je v beli knjigi zgolj naveden obstoječi položaj in da ne pomeni nove politike, so jo številni v Hongkongu razumeli kot poskus zmanjšanja „visoke stopnje avtonomnosti“ Hongkonga in oslabitve neodvisnosti hongkonškega pravosodja. NPCSC je 31. avgusta 2014 soglasno sprejel okvir za hongkonške prve volitve na podlagi načela „ena oseba, en glas“, na katerih bo leta 2017 izvoljen glavni upravitelj. V skladu z okvirom se bodo lahko za mandat glavnega upravitelja potegovali le dva ali trije kandidati, ki bodo morali od 1 200-članskega odbora za imenovanje prejeti vsaj 601 glas. Odbor za imenovanje, ki bi temeljil na modelu obstoječega volilnega odbora, bi bil razdeljen na štiri sektorje, njegove člane pa bi izbralo približno 250 000 posameznih volivcev in podjetij. Sklep NPCSC se je na splošno štel za bolj omejevalnega, kot je bilo pričakovano, po mnenju opozicijskih skupin pa celo pretirano. Hongkonška odvetniška zbornica ga je opisala kot „nerazumno omejevalnega“. Vlada in predsednik zakonodajnega sveta sta navedla, da sklep NPCSC še vedno vključuje veliko prilagodljivih področij, ki bi se lahko izkoristila za okrepitev demokratičnega značaja volilnega sistema. Najpomembnejši odziv na sklep NPCSC je bila kampanja različnih študentskih skupin in drugih aktivistov za demokracijo, ki se je začela septembra. Od 27. septembra so aktivisti zaprli ključne prometne povezave v Hongkongu, protestniki pa so obkolili stavbe zakonodajnih organov in glavne vladne stavbe. Zaradi uporabe solzivca s strani policije 28. septembra, ki se je na splošno štela za nesorazmerno, je bila udeležba na demonstracijah zelo velika, saj je bilo protestnikov predvidoma do 100 000. Kljub posameznim primerom nasilja so bili protestniki zelo mirni, uporaba sile s strani policije pa minimalna. Ob vse večjem neodobravanju javnosti se je število protestnikov počasi zmanjšalo. Po sodbah sodišča so bile cestne zapore druga za drugo odstranjene, zadnja 15. decembra. Vlada je pri ravnanju s protestniki in poskusih sklenitve kompromisa ukrepala počasi. Med demonstracijami je več mednarodnih voditeljev, vključno z generalnim sekretarjem ZN Banom Ki-moonom, ministrskim predsednikom Združenega kraljestva Davidom Cameronom in visoko predstavnico EU Catherine Ashton, podalo izjave, v katerih obe strani pozivajo, naj se vzdržita in si prizadevata za mirno rešitev političnega nesoglasja. Čeprav so bile demonstracije političnega izvora, so razkrile pomembne socialno-ekonomske težave. Te težave pa so izhajale iz vprašanj v zvezi s preživetjem in zlasti med mladimi v zvezi z občutkom, da jim je politični sistem, ki naj bi dajal prednost interesom poslovne elite, katere glavni interes je ohraniti dobre odnose s centralno vlado, odvzel ekonomske možnosti.

Akademske raziskave so pokazale, da se mladi v Hongkongu močno identificirajo s Hongkongom in ne s celotno Kitajsko ter se bojijo, da Kitajska krati pravno državo, pravice in svoboščine Hongkonga. Vlada PUO Hongkong je 7. januarja 2015 objavila poročilo zunaj „postopka v petih korakih“, v katerem so bili izraženi mnenja in težnje ljudi v obdobju od 31. avgusta do 15. decembra 2014. Poročilo je bilo vladno priznanje študentskih demonstracij, vendar so študenti navedli, da vlada ni obravnavala njihovih glavnih skrbi. Zakonodajni svet Odnosi med izvršilno in zakonodajno oblastjo so leta 2014 postajali vse bolj napeti, pri čemer so opozicijski zakonodajalci organizirali kampanjo o nesodelovanju in so z obstrukcijo preprečevali sprejetje vladnih pobud. Predsednik zakonodajnega sveta je večkrat končal razprave, tako da je uveljavljal svojo diskrecijsko pravico; v pritožbi v zvezi s tem je sodišče razsodilo v korist predsednika. Razprave zakonodajnega sveta bi se lahko izboljšale z jasnejšimi pravili o izvajanju razprav. Predsednik zakonodajnega sveta je aprila odpeljal delegacijo zakonodajalcev v Šanghaj na srečanje z visokimi uradniki centralne vlade, na katerem bi razpravljali o zakonodajni reformi. Junija in novembra so skrajni protestniki vdrli v prostore hongkonškega zakonodajnega sveta, pri čemer so ranili nekaj uslužbencev sveta in povzročili nekaj premoženjske škode. Pravna država in pravosodje Leta 2014 se je pravna država na splošno spoštovala, pravosodje pa je ohranilo svoje visoke standarde. Strani sta večkrat vložili zahtevo za sodno odločbo s pomembnimi političnimi posledicami, vendar so sodišča še naprej delovala neodvisno in strokovno ter niso bila dovzetna za vplive zunanjih dejavnikov ali političnih pomislekov. Odmevni primeri so vključevali različne sodne odredbe, ki so jih zahtevali gospodarski subjekti, ki so uspešno izpodbijali zakonitost cestnih zapor med demonstracijami v obdobju od septembra do decembra. Sodišča so upoštevala pravilen potek postopka – obe strani sta imeli enakopraven dostop do sodišča, zagotovljena je bila pravna pomoč, postopki so bili javni, sodbe sodišča pa so se objavile in spoštovale. Tudi obsodbi nekdanjega glavnega sekretarja vlade in nepremičninskega magnata, ki sta bila obdolžena korupcije in sta ostala v zaporu do vložitve pritožb, dokazujeta nepristranskost hongkonškega pravosodja. V poročilu Svetovnega gospodarskega foruma o globalni gospodarski konkurenčnosti v obdobju 2014–2015 je bil Hongkong med 144 pravosodji uvrščen na peto mesto, glede na pravosodno neodvisnost v Aziji pa na prvo mesto. Še vedno je treba rešiti nekatera vprašanja, kot so težave pri zaposlovanju sodnikov, pomanjkanje podpornega osebja na sodiščih in majhni honorarji odvetnikov, ki zagotavljajo pravno pomoč, zlasti v kazenskih zadevah. Ohranjanje pravosodne neodvisnosti in popolnega spoštovanja pravne države je ključno za nadaljnje obravnavanje Hongkonga kot demokratičnega območja in mednarodnega poslovnega središča ter njegovo nadaljnjo vlogo kot mednarodnega središča za arbitražo in mediacijo. Kazenski pregon Javni red in mir sta se leta 2014 v Hongkongu na splošno izboljšala, pri čemer se je po navedbah policijskega komisarja Andyja Tsanga število zločinov v primerjavi z letom 2013 zmanjšalo za 7,1 %. Stopnja kriminala se je še naprej zmanjševala, in sicer s 72 911 na 67 740 primerov, kar je najnižje število od leta 1997. V obdobju državljanske nepokorščine so policijske operacije ostale popolnoma pregledne, ravnanje policije pa je bilo korektno in uporaba sile sorazmerna, razen nekaterih opaznih izjem. Izjeme so vključevale pretirano uporabo solzivca 28. septembra in dogodek 15. oktobra, ko je sedem policistov preteplo protestnika, o čemer je poročala lokalna televizijska postaja. Sojenje sedmim policistom se še ni začelo. V obdobju protestov je bilo zaradi različnih kaznivih dejanj skupaj pridržanih 955 oseb. Cilj policije je bil v treh mesecih končati vse preiskave. Do zdaj je bilo prijetih 30 vodij protestnikov, ki so bili potem do preiskave izpuščeni. Urad za pritožbe zoper policijo je prejel 1 972 pritožb, od katerih je bilo sprejemljivih le 106 (ostale pritožbe so večinoma vložili predstavniki javnosti na podlagi poročanja ali posnetkov medijev). Člani neodvisnega sveta za pritožbe zoper policijo so spremljali preiskave, vključno s preiskavo o pretepenem protestniku. Protikorupcija Na splošno se je štelo, da je korupcija, vključno s korupcijo v javni upravi, povsem pod nadzorom. Protikorupcijski sistem je ostal strog in odporen, čeprav je Hongkong na indeksu zaznave korupcije organizacije Transparency International za leto 2014 med 175 državami zdrsnil na 17. mesto. V skladu s to raziskavo, ki jo je izvedla neodvisna družba za raziskave, je le 1,5 % vprašanih navedlo, da se je v zadnjih 12 mesecih srečalo s korupcijo. 81 % vprašanih je bilo mnenja, da je neodvisna protikorupcijska komisija (v nadaljnjem besedilu: ICAC) učinkovita, 97 % pa jih je navedlo, da si zasluži njihovo podporo. ICAC je leta 2014 v okviru 114 zadev preiskala 222 oseb. V primerjavi z letom 2013 se je stopnja obsodb posameznikov z 78 % zvišala na 85 %, medtem ko se je stopnja obsodb v zvezi z zadevami z 81 % zvišala na 87 %. Med vsemi pritožbami v zvezi s korupcijo, prejetimi leta 2014, se jih je 63 % nanašalo na zasebni sektor, 30 % na ministrstva in 7 % na javne organe. ICAC preiskuje več pomembnih pritožb. Ena od pritožb se nanaša na domnevne nezakonite politične donacije lastnika družbe Next Media Jimmyja Laia več pandemokratičnim strankam in politikom. Druga pritožba zadeva domnevno nezakonito in neprijavljeno plačilo glavnemu upravitelju Leungu Chun-yingu, ki ga je družba iz zasebnega sektorja izvedla po tem, ko je nastopil funkcijo glavnega upravitelja, čeprav je bila zadevna storitev zagotovljena pred tem. Sekretar za pravosodje je pooblastilo za obravnavo te pritožbe prenesel na vodjo državnega tožilstva, da bi preprečil kakršno koli javno prepričanje o pristranskosti ali neobjektivnosti v zvezi z obravnavanjem zadeve. Poteka tudi preiskava obtožbe zoper nekdanjega glavnega upravitelja Donalda Tsanga, ki se nanaša na leto 2012. Te zadeve bodo preskusile zmožnost ICAC in pravosodja za neodvisno in nepristransko preiskavo in sojenje v odmevnih primerih korupcije, ne glede na politične pomisleke. Obsodbi nekdanjega glavnega sekretarja vlade in nepremičninskega magnata z dne 23. decembra kažeta, da ICAC in pravosodje pravično in nepristransko opravljata svoje protikorupcijske naloge. Enake možnosti Odbor Združenih narodov o ekonomskih, socialnih in kulturnih pravicah je 8. maja 2014 izrazil zaskrbljenost in predložil priporočila glede: (i) odsotnosti celovitih institucij in zakonodaje na področju človekovih pravic; (ii) povečanja težav na področju priseljevanja ter odsotnosti varstva za begunce, prosilce azila in delavce migrante ter (iii) pomanjkanja socialnih stanovanj ter vse večjih socialnih in ekonomskih razlik med prebivalci Hongkonga.

Komisija za enake možnosti (v nadaljnjem besedilu: EOC) je v odziv na javno posvetovanje o pregledu zakonodaje na področju diskriminacije prejela 100 000 predložitev. EOC bo vladi predložila poročilo s priporočili do druge polovice leta 2015. Pripravila bo tudi priporočila o spodbujanju enakih možnosti za lezbijke, geje ter biseksualne, transspolne in interseksualne osebe (v nadaljnjem besedilu: LGBTI) v okviru zakonodaje in s praktičnimi ukrepi. Izvaja se pregled hongkonške zakonodaje na področju istospolne zakonske zveze in zakonske zveze med transspolnima osebama. Pozitiven ukrep je bil sprejet, ko je vlada po dolgotrajnih zahtevah zagovornikov etnične manjšine v šolski učni načrt uvedla posebne ureditve za nematerne govorce kitajščine. Tako je vlada s šolskim letom 2014/2015 v osnovnih in srednjih šolah začela izvajati učni načrt s kitajščino kot drugim jezikom, pri čemer je zagotovila pomožno učno gradivo in orodja za ocenjevanje. Odbor Združenih narodov za odpravo diskriminacije žensk je 23. oktobra Hongkongu priporočil, naj okrepi mandat ženske komisije (Women’s Commission) ter poveča zastopanost žensk v javnem in političnem življenju. Odbor ZN je pozval tudi k večjim prizadevanjem za odpravo temeljnih vzrokov trgovine z ženskami in dekleti ter k sprejetju zakonodaje na področju boja proti trgovini z ljudmi. Priporočil je tudi, da je treba tuje delavke v gospodinjstvu bolje zaščititi pred diskriminacijo in zlorabo s strani delodajalcev ter agencij za zaposlovanje in napotitev. Z zahtevo, da morajo vsa ministrstva pri oblikovanju svojih politik uporabljati kontrolni seznam vključevanja načela enakosti spolov, so bili sprejeti konkretni ukrepi za povečanje enakosti spolov. Vlada se je tudi zavezala, da bo zastopanost žensk v svetovalnih in zakonskih organih s 30 % povečala na 35 %. Zakonodajni svet je 18. decembra sprejel spremembo zakona o zaposlovanju, ki moškim uslužbencem v zasebnem sektorju omogoča do tridnevni očetovski dopust. Mediji Prvi hongkonški indeks svobode tiska je bil objavljen 23. aprila. Pokazal je, da novinarji svobodo tiska v Hongkongu ocenjujejo z 42 od 100 točk, javnost pa nekoliko bolje, in sicer z 49,4 točke. Samocenzura je še naprej predstavljala veliko težavo. Novinarji so samocenzuro na lestvici od 0 do 10 (pri čemer 10 pomeni „zelo pogosto“) ocenili na 6,9, javnost pa na 5,4. Novinarji so pritisk lastnikov ali vodstva ocenili na 6,5, medtem ko je bila ocena javnosti 6,2. Hongkonško združenje novinarjev je julija 2014 objavilo 21. letno poročilo z naslovom „Press Freedom Under Siege – Grave Threats to Freedom of Expression in Hong Kong“ (Svoboda tiska je napadena – velika ogroženost svobode izražanja v Hongkongu). V skladu s poročilom je bilo leto 2014 v več desetletjih za svobodo tiska najslabše leto. Novinarji so bili večkrat napadeni, vključno z brutalnim napadom na Kevina Laua, nekdanjega glavnega urednika časopisa Ming Pao Daily News, ki se je zgodil februarja, nekaj novinarjev je bilo odpuščenih, medtem ko so bili drugi s problematičnimi stališči premeščeni na manj občutljiva območja, s čimer se je ustvaril pritisk na uredniško integriteto objav. Združenje je med 22. septembrom in 29. oktobrom zabeležilo 24 napadov ter policijo obtožilo čezmerne uporabe sile in oviranja medijev. Glavni upravitelj in hongkonška vlada sta 26. oktobra strogo obsodila napad neznancev na novinarje. Lastnik opozicijskih medijev Jimmy Lai je bil konec leta 2014 žrtev več napadov, vključno s požigom. Po odločitvi hongkonške vlade, da enemu od najbolj inovativnih prosilcev, tj. hongkonški televizijski mreži, ne bo odobrila dovoljenja za nekodirano televizijsko oddajanje, je bila izražena velika zaskrbljenost glede svobode elektronskih medijev. Tudi mednarodne skupine so poročale o zmanjšanju svobode tiska v Hongkongu. Novinarji brez meja so Hongkong na svetovni lestvici svobode tiska uvrstili na 61. mesto, medtem ko je leta 2013 zasedel 58. mesto, leta 2002 pa 18. mesto. Navedli so, da „vse večji gospodarski pomen Kitajski omogoča razširitev vpliva na medije v Hongkongu, Macau in Tajvanu … Neodvisnost medijev je zdaj na teh treh območjih ogrožena.“ Čeprav so hongkonški mediji še naprej delovali neodvisno in omogočali objavo veliko različnih stališč, bi lahko politični in gospodarski pritiski ogrožali uredniško neodvisnost. Poleg tega so različna nasilna dejanja zoper novinarje, od katerih so nekatera zelo resna, skrb zbujajoča in zahtevajo stalno pozorno spremljanje s strani oblasti. Gospodarski razvoj Hongkong je še naprej cvetel kot mednarodno finančno in trgovinsko središče vzhodne Azije, pri čemer je izkoristil hitro razvijajoče se kitajsko in azijsko gospodarstvo. Hongkong je ostal eden od vodilnih svetovnih trgov na področjih trgovanja z delnicami, zasebnega kapitala, upravljanja premoženja in tuje valute. Do konca leta 2014 je bil hongkonški trg lastniških vrednostnih papirjev z vidika tržne kapitalizacije tretji največji v Aziji in sedmi največji na svetu. Hongkong je bil drugo največje središče zasebnega kapitala v Aziji in je konec septembra 2014 upravljal približno 21 % skupnega sklada kapitala v regiji. V skladu s triletno raziskavo Banke za mednarodne poravnave je bil Hongkong peti največji devizni trg na svetu, katerega neto dnevni promet valutnih transakcij je leta 2013 dosegel 275 milijard USD. Porast poslov proti koncu leta je z vidika zbiranja kapitala (prve javne ponudbe) leta 2014 potisnil Hongkong na drugo mesto za New York. Hongkong je tudi eden od največjih prejemnikov in virov neposrednih tujih naložb (v nadaljnjem besedilu: NTN) na svetu. Glede na poročilo Konference Združenih narodov za trgovino in razvoj za leto 2014 o naložbah po svetu je bil Hongkong takoj za Kitajsko drugi največji prejemnik NTN v Aziji ter takoj za Japonsko in Kitajsko tretji največji vir NTN. K uspehu Hongkonga so prispevale njegove ustanove, lokacija in strokovno znanje v storitvenem sektorju, podprti s pravno državo. Leta 2014 je potekalo tesnejše gospodarsko povezovanje s celino skupaj s stalnim razvojem eksteritorialnega poslovanja v renminbijih, povezavo med hongkonško in šanghajsko borzo ter precejšnjimi naložbami celinskih kitajskih podjetij v Hongkong. Hongkong je v številnih globalnih raziskavah ohranjal visoko uvrščenost na lestvicah gospodarske svobode in konkurenčnosti. Hongkonški BDP se je leta 2014 realno povečal za 2,3 %, potem ko se je leta 2013 povečal za 2,9 %. Rast sta spodbujala predvsem domača poraba in izvoz storitev. Trg dela je bil močan, pri čemer je stopnja brezposelnosti večino časa med letom ostala 3,3-odstotna ali nižja. Inflacija cen življenjskih potrebščin se je leta 2014 povečala za 4,4 %. Skupni izvoz blaga se je leta 2014 v primerjavi s prejšnjimi leti povečal za 3,2, potem ko se je leta 2013 povečal za 3,6 %. Leta 2014 je bilo 60,8 milijona obiskovalcev, kar pomeni 12-odstotno povečanje. Trditve, da je gibanje „Occupy Central“ vplivalo na gospodarstvo, niso bile potrjene z gospodarskimi podatki, vendar so podjetja znotraj območij protestov utrpela škodo. Sektor prodaje na drobno se je upočasnil že veliko pred začetkom demonstracij – v zvezi z nakupi priljubljenih luksuznih izdelkov (kot so nakit in ure), ki jih opravijo turisti, je bilo zabeleženo dvomestno zmanjšanje zaradi upočasnitve kitajskega gospodarstva in protikorupcijskega prizadevanja na celini. Gospodarski odnos med Hongkongom in celinsko Kitajsko se je še naprej poglabljal na podlagi trgovine in čezmejnih naložb ter razvoja Hongkonga kot eksteritorialnega središča za poslovanje v renminbijih. PUO je imelo največjo zbirko vlog v renminbijih zunaj Kitajske, pri čemer je znesek leta 2014 presegel 1 bilijon CNY. Po pridobitvi soglasja centralne vlade je monetarni organ Hongkonga novembra 2014 odpravil dnevno omejitev pretvorbe v znesku 20 000 CNY za prebivalce Hongkonga. Ta regulativna sprememba je omogočila svobodnejši pretok renminbijev med teritorialnimi in eksteritorialnimi trgi ter bo predvidoma spodbudila hitrejšo rast na eksteritorialnih deviznih trgih v renminbijih. Čeprav Hongkong uživa veliko prednost „prvega akterja“, se konkurenca povečuje, saj centralna vlada postopno uvaja poslovanje v renminbijih v drugih finančnih središčih. Hongkong je ostal preskusni poligon za kitajsko reformo kapitalskega trga. Shema „Shanghai-Hong Kong Stock Connect“ (sodelovanje med šanghajsko in hongkonško borzo) je bila uvedena 17. novembra 2014. Pilotna shema je program vzajemnega tržnega dostopa, prek katerega lahko vlagatelji iz Hongkonga in celinske Kitajske trgujejo z delnicami in poravnavajo posle z delnicami, ki kotirajo na njihovih trgih, prek borzne in klirinške hiše na svojem lokalnem trgu. Kljub počasnemu trgovanju v začetnem obdobju je mogoče pričakovati, da bo pilotna shema, ko se bo razvila in dozorela, povečala naložbe Kitajske v Hongkong in obratno. Pričakuje se tudi, da bo okrepila povezovanje kitajskih kapitalskih trgov z globalnim gospodarstvom. Shema je potrdila vodilno vlogo Hongkonga kot eksteritorialnega središča za poslovanje v renminbijih. Poleg finančnega sodelovanja sta Hongkong in Kitajska 18. decembra podpisala pomožni sporazum k Sporazumu o tesnejšem gospodarskem sodelovanju (v nadaljnjem besedilu: CEPA) za liberalizacijo trgovine s storitvami med provinco Guangdong in Hongkongom. Sporazum je bil predstavljen kot model za osnovno liberalizacijo trgovine s storitvami za vso Kitajsko. Centralna vlada je leta 2011 razglasila cilj osnovne liberalizacije trgovine s storitvami med celino in Hongkongom do konca obdobja 12. nacionalnega petletnega načrta leta 2015. Kar zadeva zunanje odnose, je imel Hongkong aktivno vlogo v Svetovni trgovinski organizaciji (STO) in je ostal zavezan liberalizaciji globalne trgovine. V zvezi s tem je bil Hongkong prvi član STO, ki je slednjo obvestil o označitvi vseh določb iz oddelka I sporazuma o olajševanju trgovine kot zavez kategorije „A“. Hongkong je sodeloval tudi pri pogajanjih o razširitvi Sporazuma o trgovini z izdelki informacijske tehnologije, sporazuma o trgovini s storitvami in sporazuma o naravnih dobrinah. Da bi Hongkong dopolnil svojo obstoječo mrežo sporazumov o prosti trgovini, je julija 2014 začel pogajanja o sporazumu o prosti trgovini z ASEAN. Hongkonška vlada se je zavezala ohranjanju trajnostne gospodarske rasti kot predpogoju za obravnavanje težav v Hongkongu v zvezi s stanovanji, revščino, starajočim se prebivalstvom in okoljem. Po objavi prvih podatkov o pragu revščine leta 2013, v skladu s katerimi je bila stopnja revščine 15,2-odstotna, je bil cilj vladne politike povečati zaposlenost in izboljšati sistem socialnega varstva. Konkretni ukrepi za zmanjšanje revščine v letu 2014 so vključevali shemo družinskih dodatkov za nizke dohodke in enkratno pomoč za skupine z nizkimi dohodki. Vrednost pilotne sheme kuponov za zdravstveno varstvo starejših oseb se je leta 2014 podvojila na 2 000 HKD in starejšim državljanom so bili odobreni novi popusti za javni prevoz. Vlada je kupila mesta v domu za upokojence v Shenzhenu in je obravnavala podobne ureditve drugje na celini.

Zamisel o „prihodnjem skladu“ za financiranje infrastrukture v času stalnih primanjkljajev je prvi predstavil finančni sekretar John Tsang v okviru proračuna za obdobje 2014–2015. V preteklosti se je Hongkong ponašal s trdnim davčnim položajem (z uravnoteženim proračunom) in obsežnimi rezervami. Vendar je Tsang priporočil previdnost glede dolgoročne davčne stabilnosti. Opozoril je, da bi se lahko Hongkong v sedmih do petnajstih letih, ko bo gospodarstvo dozorelo, kar bo trajalo dlje zaradi starajočega se prebivalstva, spopadal s strukturnimi primanjkljaji. Vlada je začela raziskovati možnosti za obravnavanje starajočega se prebivalstva, kot sta življenjsko zavarovanje in shema prostovoljnega zdravstvenega zavarovanja. Cene stanovanjskih nepremičnin v Hongkongu se že pet let nenehno zvišujejo in so med najvišjimi na svetu. Povpraševanje temelji na kombinaciji nizkih obrestnih mer in stabilnosti valute, medtem ko se dobava zemljišč pod vladnim nadzorom postopno zmanjšuje. V obdobju 2010–2013 so bili uvedeni številni upravni ukrepi za zmanjšanje povpraševanja, vključno s kolkovino za nepremičninske transakcije. Kljub temu so se cene stanovanjskih nepremičnin leta 2014 še naprej zviševale, čeprav počasneje. Cene hiš so za večino mladih še vedno nedosegljive. Hitro zviševanje cen nepremičnin je prispevalo tudi k povečanju prepada med revnimi in bogatimi. Vlada je uvedla novo dolgoročno strategijo za nastanitev, katere cilj je pomagati vsem, ki potrebujejo dostop do cenovno sprejemljivih stanovanj. Vlada namerava v naslednjih desetih letih zagotoviti 470 000 novih enot, pri čemer bodo 60 % vseh stanovanj predstavljala socialna stanovanja. Inovacije in tehnologija so bile izpostavljene kot temelji za spodbujanje gospodarskega razvoja na področjih finančnih storitev, turizma, trgovine in logistike, strokovnih storitev in drugih proizvodnih storitev. Vlada jih je podprla s spodbujanjem podjetjem prijaznega regulativnega okolja in naložbami v infrastrukturo. Izvedena je bila velika naložba v prometno omrežje, vključno z mostom Hongkong–Zhuhai–Macao, hongkonškim odsekom hitre železniške povezave Guangzhou–Shenzhen–Hongkong in podaljšanjem železniškega sistema za množične prevoze znotraj mesta. Medtem ko je Hongkong še vedno zelo konkurenčen znotraj svojih glavnih območij, se spopada s povečano konkurenco celinskih mest, kot sta Shanghai in Shenzhen, in drugih mednarodnih finančnih središč. Zaradi omejene dobave zemljišč, infrastrukturnih omejitev in zviševanja stroškov dela je za hongkonške ponudnike storitev še pomembnejše, da konkurirajo v zvezi z vidiki, kot so kakovost, hitrost in inovacije. Z regulativnega vidika si je Hongkong prizadeval za ohranjanje pravičnega in konkurenčnega okolja za podjetja. Leta 2014 je bil dosežen precejšen regulativni razvoj, in sicer izvajanje odloka o konkurenci, nove objave o obdavčitvi in prizadevanja v boju proti pranju denarja. Zakonodajni svet je leta 2012 sprejel prvo hongkonško celovito konkurenčno pravo. Leta 2013 je bila ustanovljena hongkonška komisija za konkurenco in veljati so začele določbe o Sodišču za konkurenco. Hongkonška komisija za konkurenco in hongkonški organ za komunikacijo sta leta 2014 objavila osnutek smernic za izvajanje odloka o konkurenci. Septembra 2014 je Hongkong naznanil, da se bo uskladil z novim globalnim standardom o avtomatični izmenjavi informacij zaradi izboljšanja davčne preglednosti in boja proti čezmejni davčni utaji. Hongkonška vlada je navedla, da bi se lahko prva izmenjava davčnih informacij izvedla do konca leta 2018, kar pa je odvisno od sprejetja s tem povezanega zakona s strani zakonodajnega organa do leta 2016. Hongkong je še naprej pregledoval svoje pravne in regulativne zahteve na področju boja proti pranju denarja. Kot član Projektne skupine za finančno ukrepanje (v nadaljnjem besedilu: FATF) bo leta 2018 predmet temeljitega pregleda. Pri zadnji oceni leta 2008 je bil Hongkong označen kot delno usklajen s standardi projektne skupine z možnostmi za izboljšave. Vendar je FATF oktobra 2012 navedla, da je Hongkong „dosegel pomemben napredek pri obravnavanju ugotovljenih pomanjkljivosti“. FATF je navedla, da je bil nadzor v okviru boja proti pranju denarja v Hongkongu učinkovit na področjih bančništva, zavarovalništva in vrednostnih papirjev, vendar slab ali neobstoječ v številnih nefinančnih sektorjih, kot so nepremičnine. Dvostranski odnosi in sodelovanje med EU in Hongkongom EU in Hongkong sta leta 2014 še naprej razvijala in krepila svoje dvostranske odnose. EU je bila za celinsko Kitajsko še vedno druga največja hongkonška trgovinska partnerica, medtem ko je Hongkong obdržal pomembno vlogo kot trgovinsko vozlišče ter ključna platforma za dvostranske trgovinske in naložbene tokove med EU in celinsko Kitajsko. Dvostranska blagovna menjava med EU in Hongkongom se je zmanjšala za 1 % in leta 2014 znašala 45,3 milijarde EUR, pri čemer je presežek v trgovinski bilanci EU znašal 24 milijard EUR. EU je še vedno največji vir tujih podjetij v Hongkongu, in sicer skupaj 1 937 podjetij. Podjetja iz EU delujejo v zelo različnih sektorjih, predvsem v finančnih in poslovnih storitvah, na področju trgovanja, logistike, gradbeništva in trgovine na drobno. Podjetja iz EU so ključni akterji v hongkonškem bančnem in zavarovalniškem sektorju ter sektorju vrednostnih papirjev. Zato v Hongkongu živi in dela veliko Evropejcev, največ iz Združenega kraljestva in Francije. Odnosi med EU in Hongkongom na področju naložb še naprej cvetijo. Odlivi NTN iz EU v Hongkong so leta 2013 znašali 10 milijard EUR, prilivi NTN iz Hongkonga v EU pa so dosegli 3,9 milijarde EUR. Konec leta 2013 so neposredne tuje naložbe EU v Hongkong znašale 88,5 milijarde EUR, neposredne tuje naložbe Hongkonga v EU pa so v istem obdobju znašale 46,2 milijarde EUR. Hongkong je še vedno ključna platforma za trgovino in naložbe med EU in Kitajsko ter kot tak gospodarskim subjektom EU zagotavlja priložnosti visoke vrednosti. S precejšnjim številom podjetij EU, ki so v okviru Sporazuma o tesnejšem gospodarskem sodelovanju (CEPA) med Hongkongom in celinsko Kitajsko registrirana kot „dobavitelji storitev za Hongkong“, je EU glavni vir tujih podjetij, ki uporabljajo CEPA. Ob upoštevanju potenciala CEPA si bosta EU in Hongkong redno izmenjavala informacije o razvoju v zvezi s CEPA ter proučila možnosti za povečanje priložnosti za podjetja in vlagatelje iz EU. Osmo srečanje, v okviru katerega je potekal strukturiran dialog med EU in Hongkongom, je potekalo 11. novembra 2014 v Bruslju v okviru uradnih dvostranskih odnosov. Glavne točke dnevnega reda so bile gospodarska politika, regulativna ureditev finančnega sektorja, povečanje varstva intelektualne lastnine in odločitev Hongkonga o izvajanju novega globalnega standarda o avtomatični izmenjavi finančnih informacij v zvezi z davčnimi zadevami. Da bi se odnos razvijal naprej, sta strani razpravljali tudi o novih srednjeročnih ciljih. Leta 2014 se je iz institucij EU v Hongkong zvrstilo več obiskov na visoki ravni. Januarja je na obisk prišel evropski komisar Michel Barnier (mednarodni trg in storitve), maja pa evropski komisar Algirdas Semeta (obdavčenje, carina, statistika, revizije in boj proti goljufijam). Slednji obisk je prispeval k pozitivnemu razvoju v Hongkongu na dveh področjih, in sicer v zvezi z avtomatično izmenjavo finančnih informacij o davčnih zadevah in carinskem sodelovanju ter v zvezi z vprašanji uveljavljanja pravic intelektualne lastnine. Januarja je Hongkong obiskala delegacija poslancev Evropskega parlamenta. Glavni upravitelj PUO Hongkonga Leung Chun-ying je maja obiskal Bruselj ter se sestal s predsednikom Evropskega sveta Hermanom Van Rompuyjem in predsednikom Evropske komisije Joséjem Manuelom Barrosom. Tudi sekretar za šolstvo Eddie Ng Hak-kim ter sekretar za finančne storitve in zakladništvo profesor KC Chan sta leta 2014 obiskala Bruselj in se sestala z zadevnima sekretarjema EU. EU in Hongkong sta se dogovorila, da bosta pripravila akcijski načrt, katerega cilj bo nadaljnji razvoj carinskega sodelovanja za boj proti mednarodni trgovini z blagom, ki krši pravice intelektualne lastnine, vzdolž celotne dobavne verige.